Document ID: 32014R0896

IZVEDBENA UREDBA KOMISIJE (EU) št. 896/2014
z dne 18. avgusta 2014
o razveljavitvi Izvedbene uredbe Komisije (EU) št. 793/2013 o ukrepih v zvezi s Ferskimi otoki za zagotovitev ohranjanja staleža atlantskega sleda
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1026/2012 Evropskega parlamenta in Sveta z dne 25. oktobra 2012 o nekaterih ukrepih za ohranjanje staležev rib v zvezi z državami, ki omogočajo netrajnostne načine ribolova (1), in zlasti člena 7 Uredbe,
ob upoštevanju naslednjega:
(1)
Izvedbena uredba Komisije (EU) št. 793/2013 z dne 20. avgusta 2013 o ukrepih v zvezi s Ferskimi otoki za zagotovitev ohranjanja staleža atlantskega sleda (2) opredeljuje Ferske otoke kot državo, ki omogoča netrajnostne načine ribolova ter sprejema nekatere ukrepe v zvezi z ribolovom na atlantskega sleda in sorodne vrste v skladu z Uredbo (EU) št. 1026/2012.
(2)
V členu 7 Uredbe (EU) št. 1026/2012 je določeno, da taki ukrepi prenehajo veljati, ko država, ki omogoča netrajnostne načine ribolova, sprejme, samostojno ali v okviru posvetovanj, ustrezne korektivne ukrepe za ohranitev in upravljanje staleža skupnega interesa, ki ne razvrednotijo učinka ukrepov, ki jih je sprejela Unija.
(3)
Minister Ferskih otokov za ribištvo je 12. junija 2014 sporočil, da so Ferski otoki za leto 2014 sprejeli omejitev ulova sleda v višini 40 000 ton, kar je v absolutnem in relativnem smislu precej pod omejitvijo ulova za leto 2013 v višini 105 230 ton. S tem bi se skupni celotni dovoljeni ulov za leto 2014, ki so ga predlagale druge obalne države v okviru obstoječega dolgoročnega načrta upravljanja, povečal za 4,4 %.
(4)
Glede na najnovejše znanstveno mnenje bi bil predvideni učinek tega povečanja ulova v letu 2014 na biomaso sleda v začetku leta 2015 le 0,4 %, kar se v smislu ohranjanja staleža lahko šteje za nepomembno.
(5)
Korektivni ukrepi, ki so jih sprejeli Ferski otoki, skupaj z deleži, ki so jih skupaj sprejele druge obalne države, tj. Ruska federacija, Norveška, Islandija in Unija, tako ne bodo razvrednotili ohranitvenih ukrepov, o katerih so se dogovorile EU in druge obalne države.
(6)
Zato bi morali ukrepi, ki jih je Komisija sprejela v skladu z Izvedbeno uredbo (EU) št. 793/2013, prenehati veljati v skladu s členom 7(1) Uredbe (ES) št. 1026/2012. Izvedbeno uredbo (EU) št. 793/2013 bi bilo zato treba razveljaviti.
(7)
Ker nadaljnje izvajanje navedenih ukrepov ni potrebno, bi morala ta uredba začeti veljati dan po objavi.
(8)
To ne posega v prihodnje kvote, ki jih bodo določili Ferski otoki, ali v prihodnja posvetovanja obalnih držav o skupnem upravljanju atlantskega sleda.
(9)
Odbor za ribištvo in ribogojstvo ni podal mnenja -
SPREJELA NASLEDNJO UREDBO:
Člen 1
Izvedbena uredba (EU) št. 793/2013 se razveljavi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. avgusta 2014

Labels: 18
6